12. ฐานะการเงินและผลการดำเนินงาน

12.1 ตารางสรุปงบการเงิน

ก) สรุปรายงานการสอบบัญชีของผู้สอบบัญชี

ผู้สอบบัญชีของบริษัทฯ แสดงความเห็นต่องบการเงินประจำปี 2544
แบบไม่แสดงความเห็นต่องบการเงิน

ข) ตารางสรุปงบการเงิน

ตารางที่ 11 สรุปงบการเงินตั้งแต่ปี 2542 - 2544

หน่วย : ล้านบาท

  ------------------ ------------------ ------------------ --------------
  รายการ             2544               2543               2542

  ยอดขาย             756.66             754.05             665.42

  รายได้รวม           782.28             779.88             691.36

  กำไรขั้นต้น           187.00             188.76             166.52

  กำไรสุทธิ            40.72              38.36              27.75

  สินทรัพย์รวม          525.77             522.02             495.34

  สินทรัพย์หมุนเวียน      257.95             268.93             324.89

  หนี้สินรวม            104.97             131.94             135.62

  หนี้สินหมุนเวียน        104.97             131.94             135.62

  ส่วนของผู้ถือหุ้น        420.80             390.08             359.71

                                                           
  ------------------ ------------------ ------------------ --------------

12.2 การแสดงอัตราส่วนทางการเงิน

ตารางที่ 12 อัตราส่วนทางการเงิน ตั้งแต่ปี 2542 - 2544

  ----------------------------------- -------------- -------------- -------
  รายการ                              2544           2543           2542

  อัตรากำไรขั้นต้น ต่อ มูลค่าขาย (%)         24.71          25.03          25.02

  อัตรากำไรสุทธิต่อรายได้รวม (%)           5.21           4.92           4.01

  อัตราผลตอบแทนต่อส่วนของผู้ถือหุ้น (%)       10.04          10.23          7.86

  อัตราผลตอบแทนต่อสินทรัพย์รวม (%)         7.72           7.52           5.73

  อัตราส่วนสภาพคล่อง (เท่า)               2.46           2.02           2.40

  อัตราส่วนหนี้สินต่อส่วนของผู้ถือหุ้น (เท่า)      0.25           0.34           0.38

  มูลค่าตามบัญชีต่อหุ้น (บาท)                52.60          48.76          44.96

  กำไรสุทธิต่อหุ้น (บาท)                   5.09           4.80           3.47

  เงินปันผลต่อหุ้น (บาท)                   *              1.25           1.00

  อัตราเงินปันผลต่อกำไรสุทธิ (%)            *              26.07          28.83

                                                                    
  ----------------------------------- -------------- -------------- -------

* เงินปันผลปี 2544 ต้องรอมติอนุมัติจากที่ประชุมใหญ่สามัญประจำปีผู้ถือหุ้นครั้งที่ 1/2545 ในเดือน
เมษายน 2545

12.3 คำอธิบายและการวิเคราะห์ฐานะการเงินและผลการดำเนินงาน

ก) ผลการดำเนินงาน

ภาพรวมของผลการดำเนินงานที่ผ่านมา

ในปี 2544 แม้ว่าภาครัฐจะมีนโยบายส่งเสริมการส่งออก
และอัตราแลกเปลี่ยนเงินบาทเมื่อเทียบกับเงินสกุลเหรียญสหรัฐ ค่าเงินบาทในปี 2544
อ่อนค่าลงจากปี 2543 คิดเป็นร้อยละ 13.66 ซึ่งอาจทำให้บริษัทฯ
ได้รับผลดีในเชิงราคาขายดีขึ้นและกำไรจากการปริวรรตเงินตราต่างประเทศ
แต่เนื่องจากภาวะเศรษฐกิจในตลาดโลกของ 3 เศรษฐกิจใหญ่ ได้แก่ สหรัฐอเมริกา ญี่ปุ่น
และยุโรป ซึ่งเป็นตลาดส่งออกสำคัญของบริษัทฯ เกิดภาวะซบเซาถดถอย อีกทั้งคู่แข่งขันที่สำคัญคือ
จีน ที่ใช้กลยุทธ์ราคาขายต่ำ เนื่องจากจีนมีต้นทุนการผลิตต่ำ
ทั้งวัตถุดิบที่ใช้ในการผลิตและค่าแรงงานที่ต่ำมาก
จึงทำให้จีนมีความได้เปรียบมากในเชิงการแข่งขันด้านราคาสามารถกำหนดราคาขายได้ต่ำกว่าคู่แข่งขันในประเทศอื่นๆ
ซึ่งบริษัทฯ ก็ได้รับผลกระทบด้วยทำให้ยอดขายในปี 2544 เพิ่มขึ้นเพียงเล็กน้อยจาก 754.05
ล้านบาทในปี 2543 เป็น 756.66 ล้านบาท หรือเพิ่มขึ้นร้อยละ 0.35 แต่รายได้อื่นของบริษัทฯ
ลดลงจาก 25.82 ล้านบาทในปีก่อนเป็น 25.62 ล้านบาทในปี 2544 หรือลดลงร้อยละ 0.77
ทั้งนี้ลดลงเนื่องจากรายได้จากการขายของเสียลดลง
และกำไรจากการปริวรรตเงินตราต่างประเทศลดลงจาก 8.28 ล้านบาทในปี 2543 เป็น 5.73
ล้านบาทในปี 2544 อย่างไรก็ตามบริษัทฯ ก็มีรายได้เงินชดเชยค่าภาษีจากการส่งออกเพิ่มขึ้นจาก
2.35 ล้านบาท เป็น 3.59 ล้านบาท ในปี 2543 และปี 2544 ตามลำดับ และบริษัทฯ
ได้รับอัตราดอกเบี้ยเงินฝากในอัตราพิเศษจากสถาบันการเงินแห่งหนึ่งทำให้ดอกเบี้ยรับในปี 2544
เพิ่มขึ้นจาก 1.69 ล้านบาทในปี 2543 เป็น 1.83 ล้านบาท

บริษัทฯ มีต้นทุนขายเพิ่มขึ้นจากจำนวน 565.30 ล้านบาทเป็น 569.66 ล้านบาท ในปี 2543 และปี
2544 ตามลำดับ หรือเพิ่มขึ้นร้อยละ 0.77 เนื่องจากค่าใช้จ่ายในการผลิตเพิ่มสูงขึ้นกว่าในปี 2543
และราคาเม็ดพลาสติกซึ่งเป็นวัตถุดิบหลักมีราคาผันผวนในบางช่วงเวลา
สำหรับค่าใช้จ่ายในการขายและบริหารลดลงจาก 158.17 ล้านบาท เป็น 153.21 ล้านบาท ในปี
2543 และปี 2544 ตามลำดับ ลดลงคิดเป็นร้อยละ 3.14 เนื่องจากค่าระวางขนส่งในปี 2544
ลดลง ทั้งนี้ เนื่องจากภาพรวมของการนำเข้าสินค้าและส่งออกสินค้าไม่สมดุลกัน
มีปริมาณการนำสินค้าเข้าในประเทศมากกว่าปริมาณการส่งออกสินค้าไปต่างประเทศ
ทำให้มีตู้ขนถ่ายสินค้าคงเหลือเป็นจำนวนมาก
บริษัทเรือจึงต้องมีการแข่งขันกันสูงในการให้บริการขนส่งกับผู้ส่งออกในเชิงราคา
ด้วยการแข่งขันกันลดราคาค่าระวางขนส่งให้กับผู้ส่งออก จึงทำให้ราคาค่าระวางขนส่งลดลงกว่าในปี
2543

ความสามารถในการหากำไรของบริษัทฯในปี 2544 อัตรากำไรขั้นต้น ลดลงเล็กน้อยจากปี 2543
แต่อย่างไรก็ตามบริษัทฯ ยังคงรักษาระดับอัตรากำไรขั้นต้นไว้ที่ประมาณร้อยละ 25
เนื่องจากมีการผลิตสินค้าบางประเภทที่ให้ผลตอบแทนขั้นต้นสูง
และมีการควบคุมค่าใช้จ่ายทั้งในด้านการผลิต การขายและการบริหาร
ทำให้มีกำไรสุทธิหลังหักภาษีเพิ่มขึ้นคิดเป็นร้อยละ 6.15 เมื่อเทียบกับปี 2543
กำไรต่อหุ้นเพิ่มขึ้นจาก 4.80 บาทต่อหุ้นในปี 2543 เป็น 5.09 บาทต่อหุ้นในปี 2544
หรือเพิ่มขึ้นร้อยละ 6.04 และมีอัตรากำไรสุทธิต่อรายได้รวมของบริษัทเพิ่มขึ้นจากร้อยละ 4.92
ในปี 2543 เป็นร้อยละ 5.21 ในปี 2544 รวมถึงอัตราผลตอบแทนต่อสินทรัพย์รวม
และมูลค่าหุ้นตามบัญชีก็เพิ่มสูงขึ้นกว่าในปี 2543 ซึ่งโดยรวมแล้วผลการดำเนินงานในปี 2544
ดีกว่าในปี 2543

ข) ฐานะการเงิน

ในปี 2544 บริษัทฯ มีสินทรัพย์รวมเพิ่มขึ้นจาก 522.02 ล้านบาทในปี 2543 เป็น 525.77
ล้านบาท หรือเพิ่มขึ้นร้อยละ 0.72 โดยมีสินทรัพย์หมุนเวียนลดลงจาก 268.93 ล้านบาทเป็น
257.95 ล้านบาทในปี 2543 และปี 2544 ตามลำดับ หรือลดลงร้อยละ 4.08
เนื่องจากภาษีมูลค่าเพิ่มรอเรียกคืนลดลงจาก 26.50 ล้านบาทในปี 2543 เป็น 4.14 ล้านบาทในปี
2544 หรือลดลงร้อยละ 84.38 เมื่อเทียบกับปี 2543 ทั้งนี้ เนื่องจากบริษัทฯ
ได้รับการจัดระดับเป็นผู้ประกอบการส่งออกที่ดีจากกรมสรรพากร
ทำให้ได้รับคืนเงินภาษีมูลค่าเพิ่มได้เร็วขึ้น สำหรับสินทรัพย์ถาวรในหมวดที่ดิน อาคารและอุปกรณ์สุทธิ
เพิ่มขึ้นจาก 218.12 ล้านบาท เป็น 231.91 ล้านบาท ในปี 2543 และปี 2544 ตามลำดับ
เมื่อเทียบกับปี 2543 เพิ่มขึ้นร้อยละ 6.32 เนื่องจากบริษัทฯ
ได้มีการก่อสร้างโรงงานใหม่และมีการพัฒนาปรับปรุงเครื่องจักรเดิมที่มีอยู่ให้มีประสิทธิภาพในการผลิตเพิ่มมากขึ้น

ในส่วนของหนี้สินหมุนเวียนของบริษัทฯในปี 2544 ลดลงจาก 131.94 ล้านบาท ในปี 2543 เป็น
104.97 ล้านบาท หรือลดลงร้อยละ 20.44 เมื่อเทียบกับปี 2543
ทั้งนี้เนื่องจากการลดลงของเจ้าหนี้การค้าและค่าใช้จ่ายค้างจ่าย สำหรับส่วนของผู้ถือหุ้นเพิ่มขึ้นจาก
390.08 ล้านบาท ในปี 2543 เป็น 420.80 ล้านบาทหรือเพิ่มขึ้นร้อยละ 7.88

ในปี 2544 บริษัทฯ ได้ตั้งสำรองเผื่อการลดค่าของลูกหนี้จำนวน 2.88 ล้านบาท คิดเป็นร้อยละ
2.90 ของลูกหนี้การค้าของบริษัทฯ และได้ตั้งสำรองเผื่อการลดค่าของสินค้าคงเหลือจำนวน 1.38
ล้านบาท คิดเป็นร้อยละ 2.01 ของมูลค่าสินค้าคงเหลือ ณ วันสิ้นงวด ซึ่งจำนวนที่สำรองไว้ดังกล่าว
เป็นไปตามมาตรฐานการบัญชี เรื่องการตั้งสำรองที่บริษัทฯ ได้ปฏิบัติเป็นปกติตามอายุหนี้ของลูกหนี้
และอายุของสินค้าคงเหลือ

กระแสเงินสดของบริษัทฯ ในปี 2544 บริษัทฯ
มีกำไรจากการดำเนินงานก่อนการเปลี่ยนแปลงในสินทรัพย์และหนี้สินดำเนินงานตามงบกระแสเงินสดเพิ่มขึ้นจาก
59.30 ล้านบาทในปี 2543 เป็น 60.60 ล้านบาทในปี 2544 หรือเพิ่มขึ้นร้อยละ 2.19
เมื่อเทียบกับปี 2543 โดยมีกระแสเงินสดสุทธิจากการดำเนินงาน 54.78 ล้านบาท ลดลงจากปี
2543 จำนวน 5.74 ล้านบาทหรือคิดเป็นร้อยละ 9.48
เนื่องจากมีการขายสินค้ามากในเดือนธันวาคม ทำให้ลูกหนี้การค้าเพิ่มขึ้น
และมีการจ่ายชำระเจ้าหนี้การค้ามาก กระแสเงินสดในกิจกรรมลงทุนของบริษัทฯ ลดลงจาก
104.20 ล้านบาทในปี 2543 เป็น 57.77 ล้านบาทในปี 2544 ลดลงคิดเป็นร้อยละ 44.56
เนื่องจากในปี 2543 บริษัทฯ มีการลงทุนซื้อที่ดินเป็นกรรมสิทธิ์ของบริษัทฯ
ทำให้กระแสเงินสดใช้ไปในกิจกรรมลงทุนในปี 2543 มากกว่าปี 2544 และในปี 2544 บริษัทฯ
ได้ใช้เงินสดไปในกิจกรรมลงทุนโดยให้บริษัทใหญ่ยืมเงินโดยมีดอกเบี้ยเป็นผลตอบแทนจำนวน 23.0
ล้านบาท และลงทุนในสินทรัพย์ถาวร จำนวน 36.20 ล้านบาท
ทำให้เงินสดคงเหลือในวันสิ้นงวดในปี 2544 คงเหลือ 47.57 ล้านบาทขณะที่ปีก่อนมีเงินสดคงเหลือ
60.56 ล้านบาท ลดลงร้อยละ 21.45

อัตราส่วนสภาพคล่องของบริษัทฯ เพิ่มขึ้นจาก 2.04 เท่าในปี 2543 เป็น 2.46 เท่า ในปี 2544
แสดงว่าบริษัทฯ มีสินทรัพย์หมุนเวียนที่มีสภาพคล่องมากกว่าหนี้สินหมุนเวียนถึง 2.46 เท่า
ซึ่งมั่นใจได้ว่าบริษัทฯ จะไม่มีปัญหาในเรื่องสภาพคล่อง และอัตราส่วนหนี้สินต่อส่วนของผู้ถือหุ้น ในปี
2544 มีหนี้สินเพียงร้อยละ 25 ของส่วนของผู้ถือหุ้น หรือส่วนของผู้ถือหุ้นมีมากกว่าหนี้สินของบริษัทฯ
ถึง 4 เท่า ในการบริหารสินทรัพย์เพื่อให้เกิดผลตอบแทนจากการใช้สินทรัพย์ของบริษัทฯ ในปี 2544
อัตราผลตอบแทนต่อสินทรัพย์รวมเพิ่มขึ้นจากร้อยละ 7.52 ในปี 2543 เป็นร้อยละ 7.72
โดยสามารถบริหารสินทรัพย์ที่มีอยู่ให้เกิดผลตอบแทนต่อบริษัทฯ ได้ดีกว่าปีก่อน

การลงทุนในปี 2544 ไม่มีการลงทุนเพื่อให้ได้มาซึ่งทรัพย์สินที่ต้องใช้เงินเป็นจำนวนเงินมากๆ
ส่วนใหญ่เป็นการปรับปรุง และพัฒนาเครื่องจักรที่มีอยู่ให้มีประสิทธิภาพเพิ่มมากขึ้น
ปรับปรุงอาคารสำนักงานและอาคารโรงงาน เนื่องจากมีอายุการใช้งานมานาน
เพื่อยืดอายุการใช้งานในทรัพย์สิน และสามารถใช้งานได้อย่างมีประสิทธิภาพต่อไป
และมีการลงทุนซื้อเครื่องจักรใหม่ที่มีประสิทธิภาพเพิ่มเติมบ้าง

บริษัทฯ ไม่มีเงินกู้ยืมที่เป็นเงินตราต่างประเทศ
จึงไม่มีความเสี่ยงในเรื่องอัตราดอกเบี้ยและอัตราแลกเปลี่ยนเงินตราที่เกี่ยวข้องกับหนี้สินที่เป็นเงินกู้ยืม
มีเพียงภาระหนี้สินจากการซื้อวัตถุดิบ แต่ขณะเดียวกันบริษัทฯ ก็มีลูกหนี้ที่เป็นเงินตราต่างประเทศ ณ
วันที่ 31 ธันวาคม 2544 บริษัทฯ
มีสินทรัพย์สุทธิเป็นเงินตราต่างประเทศเทียบเท่าเงินสกุลเหรียญสหรัฐเป็นเงิน 1.44
ล้านเหรียญสหรัฐ